CELEX: 32009R1006
Language: lt
Date: 2009-09-16 00:00:00
Title: 2009 m. rugsėjo 16 d. Europos Parlamento ir Tarybos reglamentas (EB) Nr. 1006/2009 iš dalies keičiantis Reglamentą (EB) Nr. 808/2004 dėl informacinės visuomenės Bendrijos statistikos (Tekstas svarbus EEE)

31.10.2009   
            
            
               LT
            
            
               Europos Sąjungos oficialusis leidinys
            
            
               L 286/31
            
         
      EUROPOS PARLAMENTO IR TARYBOS REGLAMENTAS (EB) Nr. 1006/2009
   2009 m. rugsėjo 16 d.
   iš dalies keičiantis Reglamentą (EB) Nr. 808/2004 dėl informacinės visuomenės Bendrijos statistikos
   (Tekstas svarbus EEE)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Europos bendrijos steigimo sutartį, ypač į jos 285 straipsnio 1 dalį,
   atsižvelgdami į Komisijos pasiūlymą,
   laikydamiesi Sutarties 251 straipsnyje nustatytos tvarkos (1),
   kadangi:
   
               (1)
            
            
               Informacinės visuomenės statistiniai duomenys teikiami kasmet, kaip nustatyta Europos Parlamento ir Tarybos reglamente (EB) Nr. 808/2004 (2), tačiau ne daugiau kaip penkerius ataskaitinius metus nuo to reglamento įsigaliojimo dienos, ir baigiami teikti 2009 m. Vis dėlto yra nuolatinis poreikis Bendrijos lygmeniu, kad aiški statistinė informacija apie informacinės visuomenės sritį būtų teikiama kasmet.
            
         
               (2)
            
            
               2005 m. kovo mėn. susitikime Europos Vadovų Taryba pabrėžė, jog svarbu sukurti visapusiška įtrauktimi pagrįstą informacinę visuomenę, grindžiamą aktyviu informacijos ir komunikacijų technologijų (toliau – IKT) naudojimu teikiant viešąsias paslaugas, taip pat mažosiose ir vidutinio dydžio įmonėse (toliau – MVĮ) bei namų ūkiuose.
            
         
               (3)
            
            
               2006 m. kovo mėn. susitikime Europos Vadovų Taryba pripažino, kad labai svarbu produktyviau naudoti IKT įmonėse ir administracinėse organizacijose, ir paragino Komisiją ir valstybes nares aktyviai įgyvendinti i2010 strategiją. Šia strategija skatinama atvira ir konkurencinga skaitmeninė ekonomika ir pabrėžiamas IKT kaip įtrauktį ir gyvenimo kokybę skatinančio veiksnio vaidmuo. Ji laikoma svarbiausiu atnaujintos Lisabonos partnerystės ekonomikos augimui ir darbo vietų kūrimui veiksniu.
            
         
               (4)
            
            
               2006 m. balandžio mėn. i2010 aukšto lygio grupė, sudaryta Komisijos sprendimu 2006/215/EB (3), patvirtino i2010 lyginamosios analizės sistemą, kuria nustatomas pagrindinių rodiklių, skirtų Europos informacinės visuomenės raidai lyginti, sąrašas, kaip nustatyta i2010 strategijoje.
            
         
               (5)
            
            
               2006 m. spalio 24 d. Europos Parlamento ir Tarybos sprendimu Nr. 1639/2006/EB dėl Konkurencingumo ir inovacijų bendrosios programos įsteigimo (2007–2013 m.) (4) siekiama Bendrijoje didinti konkurencingumą ir inovacijų pajėgumą, skatinti žinių visuomenės tobulėjimą ir subalansuotu ekonomikos augimu pagrįstą tvarų vystymąsi. Tame sprendime reikalaujama, kad Bendrija, siekdama remti politikos formavimą, daugelyje sričių parengtų tvirtą analitinį pagrindą. Pagal bendrąją programą, kuri įsteigta pagal tą sprendimą, remiami veiksmai, skirti oficialia statistika pagrįstai politikos analizei.
            
         
               (6)
            
            
               Pagal 2006 m. birželio 11 d. Rygoje ministrų priimtą Deklaraciją dėl e. įtraukties raginama kurti informacinę visuomenę be atskirties. Šioje deklaracijoje numatoma išsamios e. įtraukties politikos bendroji programa, kuria vadovaujantis būtų sprendžiamos šių sričių problemos: senėjančios visuomenės, geografinės skaitmeninės atskirties, prieinamumo, skaitmeninio raštingumo ir gebėjimų, kultūrinės įvairovės bei visiems prieinamų viešųjų paslaugų internete. Šioje deklaracijoje Komisija raginama remti pastangas rinkti įrodymus Europos Sąjungoje ir už jos ribų ir atlikti lyginamąją analizę.
            
         
               (7)
            
            
               Informacinės visuomenės vystymuisi palyginti skirti rodikliai, kaip teigiama Bendrijos politikos strategijose, kaip antai i2010 strategijos i2010 lyginamosios analizės sistema ir jos tolesnė raida pagal Lisabonos strategiją, turėtų būti pagrįsti išsamia statistine informacija.
            
         
               (8)
            
            
               Iš dalies keičiant Reglamentą (EB) Nr. 808/2004 turėtų būti atsižvelgiama į 2009 m. kovo 11 d. Europos Parlamento ir Tarybos reglamentą (EB) Nr. 223/2009 dėl Europos statistikos (5).
            
         
               (9)
            
            
               Dėl šio reglamento neturėtų didėti, palyginti su padėtimi iki įsigaliojant šiam reglamentui, respondentų ir nacionalinių statistikos tarnybų našta, išreiškiama privalomų kintamųjų skaičiumi arba apklausos trukme, kai renkami ir perduodami suderinti statistiniai duomenys.
            
         
               (10)
            
            
               Todėl Reglamentas (EB) Nr. 808/2004 turėtų būti atitinkamai iš dalies pakeistas.
            
         
               (11)
            
            
               Buvo konsultuotasi su Statistikos programų komitetu, įsteigtu Tarybos sprendimu 89/382/EEB, Euratomas (6),
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 808/2004 iš dalies keičiamas taip:
   
               1)
            
            
               3 straipsnio 1 dalis pakeičiama taip:
               „1.   Rengiamus statistinius duomenis sudaro informacija, kuri naudinga struktūriniams rodikliams ir kurios reikia lyginant Bendrijos politikos strategijas, skirtas Europos informacinei erdvei, verslo inovacijoms ir Europos informacinei visuomenei vystyti, kaip antai i2010 lyginamosios analizės sistema ir jos raida pagal Lisabonos strategiją, taip pat kita informacija, būtina kaip vienodas pagrindas, pagal kurį analizuojama informacinė visuomenė.“;
            
         
               2)
            
            
               6 straipsnis pakeičiamas taip:
               „6 straipsnis
               Duomenų tvarkymas, perdavimas ir sklaida
               1.   Šiuo reglamentu ir jo įgyvendinimo priemonėmis reikalaujamus duomenis ir metaduomenis valstybės narės perduoda Komisijai (Eurostatui) laikydamosi 2009 m. kovo 11 d. Europos Parlamento ir Tarybos reglamento (EB) Nr. 223/2009 dėl Europos statistikos (7) 21 straipsnio dėl konfidencialių duomenų perdavimo.
               2.   Šiuo reglamentu reikalaujamus duomenis ir metaduomenis valstybės narės perduoda elektroniniu būdu, laikydamosi pasikeitimo standarto, dėl kurio susitarė Komisija ir valstybės narės.
               3.   Konfidencialių duomenų tvarkymui ir sklaidai taikomas Reglamento (EB) Nr. 223/2009 V skyrius.
            
         
               3)
            
            
               7 straipsnis pakeičiamas taip:
               „7 straipsnis
               Statistikos kokybė ir ataskaitos
               1.   Valstybės narės užtikrina perduodamų duomenų kokybę.
               2.   Šiame reglamente taikomi Reglamento (EB) Nr. 223/2009 12 straipsnio 1 dalyje nustatyti kokybės kriterijai.
               3.   Kiekvienais metais valstybės narės pateikia Komisijai (Eurostatui) perduotų duomenų kokybės ataskaitą, kurioje taip pat aptariami visi atlikti metodikos pakeitimai. Ataskaita pateikiama per vieną mėnesį po duomenų perdavimo.“;
            
         
               4)
            
            
               I ir II priedai pakeičiami šio reglamento priede pateiktu tekstu.
            
         2 straipsnis
   Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Strasbūre 2009 m. rugsėjo 16 d.
      
         
            Europos Parlamento vardu
         
         
            Pirmininkas
         
         J. BUZEK
         
      
      
         
            Tarybos vardu
         
         
            Pirmininkė
         
         C. MALMSTRÖM
         
      
   
   
      (1)  2009 m. balandžio 2 d. Europos Parlamento nuomonė (dar nepaskelbta Oficialiajame leidinyje) ir 2009 m. liepos 13 d. Tarybos sprendimas.
   
      (2)  OL L 143, 2004 4 30, p. 49.
   
      (3)  OL L 80, 2006 3 17, p. 74.
   
      (4)  OL L 310, 2006 11 9, p. 15.
   
      (5)  OL L 87, 2009 3 31, p. 164.
   
      (6)  OL L 181, 1989 6 28, p. 47. Sprendimas panaikintas Reglamentu (EB) Nr. 223/2009.
   
      (7)  OL L 87, 2009 3 31, p. 164.“;
   
      PRIEDAS
      „
            I PRIEDAS
            1 modulis. Įmonės ir informacinė visuomenė
            1.   Tikslai
            Šio modulio tikslas – laiku pateikti statistinius duomenis apie įmones ir informacinę visuomenę. Moduliu nustatomi reikalavimai, taikomi duomenų teikimo aprėpčiai, trukmei ir periodiškumui, nagrinėjamų temų aprėpčiai, teikiamų duomenų suskirstymui bei tipui ir visiems būtiniems bandomiesiems arba pagrįstumo tyrimams.
            2.   Aprėptis
            Šis modulis apima veiklos rūšis, nurodytas Europos bendrijos statistinio ekonominės veiklos rūšių klasifikatoriaus (NACE 2 red.) C–N ir R sekcijose ir 95 skyriuje.
            Statistiniai duomenys rengiami įmonių vienetams.
            3.   Duomenų teikimo trukmė ir periodiškumas
            Statistiniai duomenys bus teikiami kasmet ne daugiau kaip 15 ataskaitinių metų nuo 2004 m. gegužės 20 d. Ne visus rodiklius bus būtina teikti kasmet; kiekvieno rodiklio duomenų teikimo periodiškumas bus nustatytas ir dėl jo bus susitarta 8 straipsnyje nurodytose įgyvendinimo priemonėse.
            4.   Temų aprėptis
            Rodikliai bus teikiami pagal tokį temų sąrašą:
            
                        —
                     
                     
                        IKT sistemos ir jų naudojimas įmonėse,
                     
                  
                        —
                     
                     
                        interneto ir kitų elektroninių tinklų naudojimas įmonėse,
                     
                  
                        —
                     
                     
                        elektroninė prekyba,
                     
                  
                        —
                     
                     
                        elektroninio verslo procesai ir organizaciniai aspektai,
                     
                  
                        —
                     
                     
                        IKT naudojimas įmonėse keistis informacija ir paslaugomis su Vyriausybėmis ir viešojo administravimo įstaigomis (elektroninė valdžia),
                     
                  
                        —
                     
                     
                        IKT kompetencija įmonės vienete ir IKT įgūdžių poreikis,
                     
                  
                        —
                     
                     
                        IKT, interneto ir kitų elektroninių tinklų, elektroninės prekybos ir elektroninio verslo procesų naudojimo kliūtys,
                     
                  
                        —
                     
                     
                        IKT išlaidos ir investicijos į IKT,
                     
                  
                        —
                     
                     
                        IKT saugumas ir patikimumas,
                     
                  
                        —
                     
                     
                        IKT naudojimas ir jo poveikis aplinkai (ekologiškos IKT),
                     
                  
                        —
                     
                     
                        prieiga prie interneto ir kitų tinklų technologijų, skirtų objektams ir prietaisams („daiktų internetas“) sujungti, ir naudojimasis jais,
                     
                  
                        —
                     
                     
                        prieiga prie technologijų, kurios sudaro sąlygas prisijungti prie interneto ar kitų tinklų bet kurioje vietoje bet kuriuo laiku (universalus ryšys) ir naudojimasis jomis.
                     
                  Ne visų temų duomenys bus teikiami kasmet.
            5.   Teikiamų duomenų suskirstymas
            Ne visus suskirstytus duomenis būtina teikti kasmet; reikalaujami suskirstymai bus parengiami pagal šį sąrašą, atsižvelgiant į statistinių vienetų pobūdį, numatomą statistinių duomenų kokybę ir visos atrankos mastą. Dėl suskirstymo bus susitarta įgyvendinimo priemonėse:
            
                        —
                     
                     
                        pagal dydį,
                     
                  
                        —
                     
                     
                        pagal NACE poziciją,
                     
                  
                        —
                     
                     
                        pagal regioną: pagal regionus bus skirstoma į ne daugiau kaip tris grupes.
                     
                  6.   Duomenų teikimo tipas
            Valstybės narės perduos suvestinius duomenis Komisijai (Eurostatui).
            7.   Pagrįstumo ir bandomieji tyrimai
            Jei nustatoma svarbių naujų duomenų reikalavimų arba reikalaujama naujų sudėtingų rodiklių, Komisija inicijuos pagrįstumo arba bandomuosius tyrimus, kuriuos prieš pradėdamos rinkti duomenis savanoriškai atliks valstybės narės. Šiais tyrimais bus įvertinama galimybė surinkti atitinkamus duomenis, atsižvelgiant į duomenų naudą, palyginti su surinkimo išlaidomis ir našta respondentams. Remiantis šių pagrįstumo arba bandomųjų tyrimų rezultatais bus lengviau apibrėžti naujus rodiklius.
         
         
            II PRIEDAS
            2 modulis. Individualūs asmenys, namų ūkiai ir informacinė visuomenė
            1.   Tikslai
            Šio modulio tikslas – laiku pateikti statistinius duomenis apie individualius asmenis, namų ūkius ir informacinę visuomenę. Moduliu nustatomi reikalavimai, taikomi duomenų teikimo aprėpčiai, trukmei, periodiškumui, nagrinėjamų temų aprėpčiai, socialiniams ir ekonominiams pagalbiniams rodikliams, duomenų teikimo tipui ir būtiniems bandomiesiems arba pagrįstumo tyrimams.
            2.   Aprėptis
            Šis modulis apima statistinius duomenis apie individualius asmenis ir namų ūkius.
            3.   Duomenų teikimo trukmė ir periodiškumas
            Statistiniai duomenys bus teikiami kasmet ne daugiau kaip 15 ataskaitinių metų nuo 2004 m. gegužės 20 d. Ne visus rodiklius bus būtina teikti kasmet; kiekvieno rodiklio duomenų teikimo periodiškumas bus nustatytas ir dėl jo bus susitarta 8 straipsnyje nurodytose įgyvendinimo priemonėse.
            4.   Temų aprėptis
            Rodikliai bus teikiami pagal tokį temų sąrašą:
            
                        —
                     
                     
                        individualių asmenų ir (arba) namų ūkių prieiga prie IKT ir jų naudojimas,
                     
                  
                        —
                     
                     
                        individualių asmenų ir (arba) namų ūkių naudojimasis internetu ir kitais elektroniniais tinklais įvairiais tikslais,
                     
                  
                        —
                     
                     
                        IKT saugumas ir patikimumas,
                     
                  
                        —
                     
                     
                        IKT kompetencija ir įgūdžiai,
                     
                  
                        —
                     
                     
                        IKT ir interneto naudojimo kliūtys,
                     
                  
                        —
                     
                     
                        IKT naudojimo poveikis individualiems asmenims ir (arba) namų ūkiams,
                     
                  
                        —
                     
                     
                        individualių asmenų naudojimasis IKT keistis informacija ir paslaugomis su Vyriausybėmis ir viešojo administravimo įstaigomis (elektroninė valdžia),
                     
                  
                        —
                     
                     
                        prieiga prie technologijų, kurios sudaro sąlygas prisijungti prie interneto ar kitų tinklų bet kurioje vietoje bet kuriuo laiku (universalus ryšys) ir naudojimasis jomis.
                     
                  Ne visų temų duomenys bus teikiami kasmet.
            5.   Duomenų teikimo socialiniai ir ekonominiai pagalbiniai rodikliai
            Ne visus pagalbinius rodiklius bus būtina teikti kasmet; reikalaujami pagalbiniai rodikliai bus rengiami pagal šį sąrašą ir dėl jo bus susitarta įgyvendinimo priemonėse:
            
                        a)
                     
                     
                        namų ūkių statistiniams duomenims:
                        
                                    —
                                 
                                 
                                    pagal namų ūkio tipą,
                                 
                              
                                    —
                                 
                                 
                                    pagal pajamų grupę,
                                 
                              
                                    —
                                 
                                 
                                    pagal regioną;
                                 
                              
                  
                        b)
                     
                     
                        individualių asmenų statistiniams duomenims:
                        
                                    —
                                 
                                 
                                    pagal amžiaus grupę,
                                 
                              
                                    —
                                 
                                 
                                    pagal lytį,
                                 
                              
                                    —
                                 
                                 
                                    pagal išsilavinimą,
                                 
                              
                                    —
                                 
                                 
                                    pagal užimtumą,
                                 
                              
                                    —
                                 
                                 
                                    pagal de facto šeiminę padėtį,
                                 
                              
                                    —
                                 
                                 
                                    pagal kilmės šalį, pilietybę,
                                 
                              
                                    —
                                 
                                 
                                    pagal regioną.
                                 
                              
                  6.   Duomenų teikimo tipas
            Valstybės narės perduos Komisijai (Eurostatui) individualius duomenis, tačiau pagal tokius duomenis nebus galima tiesiogiai nustatyti atitinkamų statistinių vienetų tapatybės.
            7.   Pagrįstumo ir bandomieji tyrimai
            Jei nustatoma svarbių naujų duomenų reikalavimų arba reikalaujama naujų sudėtingų rodiklių, Komisija inicijuos pagrįstumo arba bandomuosius tyrimus, kuriuos prieš pradėdamos rinkti duomenis savanoriškai atliks valstybės narės. Šiais tyrimais bus įvertinama galimybė surinkti atitinkamus duomenis, atsižvelgiant į duomenų naudą, palyginti su surinkimo išlaidomis ir našta respondentams. Remiantis šių pagrįstumo arba bandomųjų tyrimų rezultatais bus lengviau apibrėžti naujus rodiklius.
         “